Diari Oficial de la Generalitat Valenciana


Sumari del DOGV 2855, del 24-10-1996 (1996/839652)

RESOLUCIÓ de 2 agost de 1996, del director general de Justícia de la Conselleria de Presidència, en què s'acorda inscriure en el Registre de Fundacions de la Comunitat Valenciana la Fundación para la Creación de Empleo en la Provincia de Alicante, Juan Huarte de San Juan.
--------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2855

Data del DOGV
:   24-10-1996

Secció del DOGV
:   ALTRES DISPOSICIONS

Número del document
:   1996/839652


Data del document
:   02-08-1996

Organisme emissor
:   Conselleria de Presidència

Tipus de document
:   Resolució

RESOLUCIó de 2 agost de 1996, del director general de Justícia de la Conselleria de Presidència, en què s'acorda inscriure en el Registre de Fundacions de la Comunitat Valenciana la Fundación para la Creación de Empleo en la Provincia de Alicante, Juan Huarte de San   
Vist l'expedient incoat, en data 23 d'abril de 1996, pel Sr. Ramón Morcillo López, com a president de la "Fundación para la Creación de Empleo en la Provincia de Alicante, Juan Huarte de San Juan", en base als següents   
Fets  
Primer  
Que per escriptura de data 29 de febrer de 1996, atorgada davant el notari d'Alacant, de l'il·lustre Col·legi de València, Sr. Eugenio Martínez Ochando, amb el número de protocol 223, compareixen el Sr. Ramón Morcillo López, la Sra. Paloma Cascales Ramos, la Sra. María Teresa Espinosa Pérez, el Sr. Jesús Javier Alcalde López i el Sr. Diego Bonal Amorós, intervenen en el seu nom i manifesten la seua voluntat de constituir en aquest acte la fundació denominada Fundación para la Creación de Empleo en la Provincia de Alicante, Juan Huarte de San Juan.  
Segon  
Segons l'article 2n dels estatuts són fins de la fundació: les anàlisis del mercat de treball, establiment de processos per a l'increment de la capacitat d'ocupació dels demandants d'ocupació, depenent de les necessitats concretes d'aquests, que comprenguen totes o algunes de les accions següents: a) Entrevista ocupacional. b) Qualificació professional. c) Pla personal d'ocupació i formació. d) Informació professional per a l'ocupació. e) Desenvolupament dels aspectes personals per a l'ocupació. f) Recerca activa d'ocupació. g) Programes mixtos d'ocupació-formació professional ocupacional. h) Plans específics per a l'adquisició d'experiència professional. i) Informació i assessorament per a l'autoocupació o altre tipus d'iniciatives empresarials. j) Qualsevol altre tipus de noves iniciatives que tendesquen a augmentar les possibilitats d'inserció del demandant en el mercat de treball.  
Tercer  
L'àmbit territorial en què ha de desenvolupar principalment les seues activitats és la província d'Alacant, i és beneficiària tota la població de la província, on s'exercitarà l'activitat fundacional.   
Quart  
La dotació inicial de la fundació, segons consta en l'apartat segon de la carta fundacional està constituïda per la xifra d'un milió de pessetes (1.000.000 PTA), en efectiu metàl·lic aportat íntegrament pels fundadors per cinquenes parts i acreditat mitjançant certificat de la Caixa d'Estalvis del Mediterrani d'Alacant, incorporada a l'escriptura fundacional.  
Cinquè  
D'acord amb allò previst en els articles 14,15, 16, 17 i 18 dels Estatuts i l'atorgament quart de la carta fundacional, el govern i la representació de la fundació s'encomana a un òrgan col·legiat amb la denominació de Patronat, integrat per un mínim de tres i un màxim de nou. El Patronat elegirà d'entre els seus membres un president, i es podrà elegir un secretari que, si no és membre d'aquest, tindrà veu però no vot.  
El Patronat fundacional queda integrat pels cinc fundadors, els quals elegeixen: president, el Sr. Ramón Morcillo López, i secretària, la Sra. María Teresa Espinosa Pérez.  
Sisè  
La resta de l'articulat estatutari regula totes les qüestions previstes legalment en matèria de fundacions.  
Fonaments jurídics  
Primer  
La Constitució recull, en el títol I, capítol II, secció II, article 34, el dret de fundació per a finalitats d'interès general.  
Segon  
L'article 1 de la Llei 30/94, de 24 de novembre, de Fundacions i d'Incentius Fiscals a la Participació Privada en Activitats d'Interès General, estableix que són fundacions les organitzacions constituïdes sense ànim de lucre que, per voluntat dels seus creadors, tenen afectat de manera duradora el seu patrimoni a la realització de finalitats d'interès general, circumstàncies que concorren en aquest cas.  
Tercer  
Examinades les finalitats de la fundació, la dotació i també les aportacions efectivament realitzades, aquestes es consideren d'interès general i la dotació inicialment suficient per a la inscripció, d'acord amb allò establert en l'article 11.b) del Decret 60/95, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana, en relació amb l'article 36 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interès General.  
Quart  
La carta fundacional i els estatuts continguts en l'escriptura pública de 23 de febrer de 1996, reuneixen els requisits bàsics dels articles 8 i 9 de la vigent Llei 30/94, de 24 de novembre, per la qual cosa la fundació pot ser reconeguda, tenint en compte l'objectiu que pretén segons l'article 2 dels seus estatuts.  
Cinquè  
L'expedient ha estat tramitat a la Direcció General de Justícia, de la Conselleria de Presidència, a través del Servei d'Entitats Jurídiques, en virtut de les atribucions que té conferides pel Decret 44/1996, de 25 de març, del Govern Valencià, pel qual s'aprova el Reglament Orgànic i Funcional de la Presidència de la Generalitat Valenciana i de la Conselleria de Presidència, en relació amb el Decret 60/95, de 18 d'abril, del Govern Valencià, de creació del Registre i Protectorat de Fundacions de la Comunitat Valenciana, i l'article 10 de l'Ordre de 23 de maig de 1996, de desplegament del Decret esmentat en primer lloc.  
Vists la Constitució, la Llei 30/94, de 24 de novembre, el Reial Decret 316/96, de 23 de febrer, pel qual s'aprova el Reglament de Fundacions de Competència Estatal, el Decret 60/95, de 18 d'abril, del Govern Valencià i l'Ordre de 19 de gener de 1996 de la Conselleria d'Administració Pública, per la qual s'estableix la data d'inici de les activitats del Registre i Protectorat únics de la Comunitat Valenciana i la resta de normativa de pertinent aplicació.  
Resolc:  
Primer  
Inscriure com a fundació la denominada "Fundación para la Creación de Empleo en la Província de Alicante, Juan Huarte de San Juan", al Registre de Fundacions de la Comunitat Valenciana, amb el número 92 (A) i domicili a Alacant, avinguda d'Antonio Aguilera, núm. 14, 4t C.  
Segon  
Aprovar els estatuts pels quals ha de regir-se la Fundació, elevats a escriptura pública davant el notari d'Alacant, de l'Il·lustre Col·legi de València, Sr. Eugenio Martínez Ochando, en data 29 de febrer de 1996 i núm. 223 de protocol.  
Tercer  
Aprovar el nomenament del primer Patronat, segons consta en l'antecedent cinquè d'aquesta resolució. Els càrrecs de caràcter gratuït han estat acceptats en la forma legalment establerta.  
Notifiqueu aquesta Resolució, i s'adverteix que contra aquesta, que no posa fi a la via administrativa, es pot interposar recurs ordinari davant el mateix òrgan o davant el conseller de Presidència, en el termini d'un mes, comptador a partir de la data de la seua notificació, de conformitat amb el que disposen el Decret 60/95, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana, en relació amb l'article 114 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 2 d'agost de 1996.- El director general de Justícia: Eloy Velasco NúÑez.